Predkladacia správa

V dňoch 2. júna 2010 až 18. júna 2010 sa uskutočnilo v Ženeve 99. zasadnutie Generálnej konferencie Medzinárodnej organizácie práce (ďalej len „konferencia“), na ktorom boli prerokované a prijaté tieto dokumenty a závery:

1. Odporúčanie Medzinárodnej organizácie práce o HIV a AIDS a svet práce č. 200 z roku 2010 (príloha č. 1).

2. Navrhované medzinárodné pracovné normy po prvej rozprave (príloha č. 2):

2.1. Navrhovaný text Dohovoru Medzinárodnej organizácie práce o dôstojnej práci pre domácich pracovníkov.
2.2. Navrhovaný text Odporúčania Medzinárodnej organizácie práce o dôstojnej práci pre domácich pracovníkov.

3. Rezolúcia a závery o opakovanej diskusii o zamestnanosti prijaté konferenciou (príloha č. 3). 

4. Rezolúcia o následných opatreniach k Deklarácii Medzinárodnej organizácie práce o základných zásadách a právach pri práci (príloha č. 4). 

	Texty prijatých dokumentov a záverov na konferencii môže Ministerstvo práce, sociálnych vecí a rodiny SR, ako aj iné rezorty využiť, najmä pri legislatívnej činnosti a inej činnosti, napr. využitie predmetných dokumentov príslušnými sekciami a sekciou riadenia Európskeho sociálneho fondu ako jeden z podkladových materiálov na vypracovanie nového operačného programu Ministerstva práce, sociálnych vecí a rodiny SR pre programové obdobie 2013 – 2020.

Na konferencii sa zúčastnila trojstranná delegácia Slovenskej republiky v súlade s uznesením vlády SR č. 321 zo dňa 12. mája 2010 (príloha č. 5).

Materiál vzhľadom na svoj charakter nebol predmetom medzirezortného pripomienkového konania, nemá finančný, ekonomický a environmentálny vplyv, ani vplyv na zamestnanosť a na podnikateľské prostredie. 

Materiál sa predloží na informáciu na rokovanie Hospodárskej a sociálnej rady SR.

Materiál sa zverejní sa na internetovej stránke MPSVR SR (www.employment.gov.sk) – Európska únia a medzinárodné vzťahy – medzinárodné organizácie - Medzinárodná organizácia práce. Anglické znenie textu prílohy č. 1 až č. 4 je k dispozícii na osobitnej elektronickej adrese uvedenej na konci predmetnej prílohy.

Dokumenty a závery prijaté na konferencii a ich slovenské preklady sú súčasťou tohto materiálu.